যমজ সন্তানের বাবা-মা হলেন রাম চরণ–উপাসনা

ওয়েব ডেস্ক: দক্ষিণী সুপারস্টার রাম চরণ (Ram Charan) ও উপাসনা কামিনেনি কোনিডেলার (Upasana Kamineni) পরিবারে ফের এল সুখবর। কন্যা সন্তানের পর এবার যমজ সন্তানের জন্ম দিলেন উপাসনা। এক পুত্র ও এক কন্যা, দুই নবজাতককে স্বাগত জানাল তারকা দম্পতি। এই আনন্দের খবর সোশ্যাল মিডিয়ায় শেয়ার করেছেন রাম চরণের বাবা, অভিনেতা চিরঞ্জীবী (Chiranjibi) নিজে।

চিরঞ্জীবী পোস্টে জানান, মা ও দুই সন্তানই সুস্থ আছেন। তিনি লেখেন, পরিবারের জন্য এটি অত্যন্ত আবেগঘন ও আনন্দের মুহূর্ত। সকলের প্রার্থনা ও শুভেচ্ছার জন্য কৃতজ্ঞতাও প্রকাশ করেন তিনি। পোস্ট সামনে আসতেই ভক্তদের শুভেচ্ছাবার্তায় ভরে যায় কমেন্ট বক্স।

আরও পড়ুন: মুখে বলিরেখা, জনের পেশিবহুল চেহারাটার কী দশা!

প্রসঙ্গত, ২০১১ সালের ডিসেম্বরে বাগদান এবং পরে বিয়ে করেন রাম চরণ ও উপাসনা। বিয়ের প্রায় এক দশক পর তাঁদের ঘরে আসে কন্যা সন্তান—ক্লিন কারা কোনিডেলা। তার দু’বছরের মধ্যেই এ বার যমজ সন্তানের আগমন ঘটল পরিবারে। গত দীপাবলির সময় উপাসনার সাধভক্ষণ অনুষ্ঠানের ছবি প্রকাশ্যে এসেছিল, তখনই দ্বিতীয়বার মা হওয়ার ইঙ্গিত মিলেছিল।

উল্লেখ্য, আগে রামচরণ ‘গেম চেঞ্জার’ ছবিতে দ্বৈত চরিত্রে অভিনয় করেছিলেন। বর্তমানে তিনি স্পোর্টস-ড্রামা ঘরানার ছবি ‘পেদ্দি’র শুটিংয়ে ব্যস্ত, যেখানে রয়েছেন জাহ্নবী কাপুরও। পাশাপাশি ‘দ্য ইন্ডিয়া হাউজ়’ ছবির প্রযোজনার সঙ্গেও যুক্ত তিনি। পরিবারে নতুন সদস্য আসায় কিছুদিন কাজ থেকে বিরতি নিতেও পারেন অভিনেতা, এমনটাই ঘনিষ্ঠ মহলের ইঙ্গিত।